Andreja Preger koncertom na Kolarcu proslavio 99. rođendan

Član naše zajednice, profesor i
pijanista dr Andreja Preger, u prisustvu porodice, brojnih prijatelja,
studenata i poštovalaca muzike, proslavio je 20. marta svoj 99.
rođendan. Na Velikoj sceni Kolarčevog narodnog univerziteta mogle su
se čuti melodije najlepših etida, valcera i minijatura Šopena,
Šumana, Škrjabina, Lista, u izvođenju eminentnih umetnika koji
su svom profesoru i kolegi upriličili nezaboravno veče. Najveće
simpatije publike osvojio je slavljenik izvođenjem Mocartove Fantazije br. 3 u d-molu. Na samom kraju
učesnici programa i publika otpevali su maestru "rođendansku
pesmu", dok mu je Centar za muziku Kolarčeve zadužbine poklonio
99 stranica iz svoje dokumentacije, na kojima je 163 koncerta sa programima
koje je, počevši od 1959., izveo u ovoj dvorani.

Andreja Preger
rođen je 20. marta 1912. u Pečuju
(Mađarska). Osnovnu, i srednju  muzičku školu završio je u
Zagrebu. Na Zagrebačkom
univerzitetu 1937. odbranio
je doktorski rad iz oblasti pravnih nauka. Tamo je sa porodicom
živeo i radio, kao advokatski pripravnik, sve do 1941. Kao rezervni
potporučnik Jugoslovenske kraljevske vojske mobilisan je 2. aprila i
poslati u Sinj kraj Splita. Deo Dalmacije, uključujući i Split, 10.
aprila dogovorom između NDH i nemačkih vlasti došao pod
italijansku upravu. Kako je život pod Italijanima bio mnogo bezbedniji za
Jevreje odlučio je da porodicu iz Zagreba preseli u Split. Majka i sestra
su uspele da se spasu, dok je otac stradao u logoru u Jasenovcu.

U Splitu se na poziv gimnazijskog profesora
Sigmunda Štega pridružio organizovanju privatne jevrejske škole
i zajedno sa brojnim kolegama omogućio jevrejskoj deci nesmetano
školovanje u ratnim uslovima. Angažovan je da drži časove
istorije. Nastava se odvijala u privatnoj kući, a po nastavnom planu i
programu italijanskih škola. Na kraju školske 1942/43 đaci su
polagali ispit pred italijanskom komisijom i dobijali zvanična
svedočanstva o položenom razredu.

Nakon kapitulacije
Italije 1943. pridružio
se NOR-u i do kraja rata bio aktivan član Kazališta narodnog
oslobođenja, najznačajnije scensko-muzičke institucije
Narodnooslobodilačkog pokreta. U oslobođeni Beograd
došao je 1. novembra 1944. Odmah je bio
angažovan u Radio Beogradu, prvo kao sekretar, a potom kao urednik muzičkog
programa, gde je ostao sve do 1951. Muzičko obrazovanje je nastavio na konzervatorijumu
u Lajpcigu, u klasi profesora Maksa Pauera, a diplomirao na Muzičkoj
akademiji u Ljubljani. Najveći deo radnog veka proveo je kao profesor klavira na beogradskoj
Muzičkoj akademiji, gde je 1980. penzionisan. Pedagoškim radom nastavio
je da se bavi sve do 1994, na Akademiji umetnosti u Novom Sadu.

Osnivač je Udruženja muzičkih umetnika Srbije, a takođe je i jedan od osnivača, zajedno sa Aleksandrom
Pavlovićem i Viktorom Jakovčićem, muzičkog
ansambla Beogradski trio. Dobitnik je Okotobarske nagrade grada
Beograda, Ordena republike sa srebrnim vencem, Ordena zasluge za narod sa
zlatnom zvezdom, nagrade za životno delo Udruženja muzičkih
umetnika Srbije... Koliko je bio uspešan u svojoj profesiji najbolje govore danas vrsni
muzičari, a nekada đaci u klasi profesora Pregera, i brojni koncerti
u zemlji i inostranstvu na kojima je nastupao kao solista, ali i kao pratilac
domaćih i stranih muzičara.

Nemreljiv je dobrinos koji je Andreja Preger
dao, i još uvek daje, Jevrejskoj zajednici – bio je prvi posleratni
dirigent hora "Braća Baruh", član Izvršnog odbora
SJOJ, danas počasni član istog odbora, bio je predsednik Komisije za
kulturni rad SJOJ, član Redakcije “Mi smo preživeli... Jevreji
o Holokaustu“...

Sećanja na profesionalni život
vrsnog umetnika i pedagoga zabeležena su u monografiji Aleksandra Gatalice
„Stoleće iz muziku”, a lična ispovest, u želji da se
nikada ne zaborave stradanja Jevreja i patnje kroz koje su preživeli
prošli tokom Holokausta, ispričana je u knjizi Jaše Almulija
“Živi i mrtvi – razgovori sa Jevrejima“ i u ediciji
„Mi smo preživeli 5“.

Pogeledaj na Youtube 99godisnjeg
pijanistu

MART 2011,

B.P.